กำชับคลังจังหวัดทั่วประเทศ ประสานธนาคารรัฐเตรียมพร้อมเปิดรับลงทะเบียนบัตรสวัสดิการแห่งรัฐ
นางสาวกุลยา ตันติเตมิท อธิบดีกรมบัญชีกลาง กล่าวว่า หลังจากกระทรวงคลัง เตรียมเปิดลงทะเบียนบัตรสวัสดิการแห่งรัฐ ปี 2565 ตั้งแต่วันที่ 5 กันยายน – 19 ตุลาคมที่จะถึงนี้ กรมฯ ได้เร่งประสานกับหน่วยงานรับลงทะเบียน ได้แก่ สำนักงานคลังจังหวัด 76 จังหวัด สำนักงานเขตกรุงเทพมหานคร 50 เขต ที่ว่าการอำเภอทุกอำเภอ สำนักงานเมืองพัทยา รวมทั้งธนาคารของรัฐ ได้แก่ ออมสิน ธ.ก.ส. กรุงไทย และหน่วยบริการ ณ จุดต่างๆ รวมทั้งสิ้นกว่า 8,000 แห่ง เพื่อเตรียมรับการลงทะเบียนบัตรสวัสดิการฯ ในพื้นที่ตามจังหวัดต่างๆ ซึ่งจะรองรับผู้ถือบัตรสวัสดิการฯ รายเดิม และรายใหม่ที่ต้องการเข้าร่วมโครงการ ต้องลงทะเบียนใหม่ทุกราย โดยกระทรวงการคลังจะพิจารณาคุณสมบัติ ทั้งรายบุคคลและครอบครัวของผู้ลงทะเบียนตามเกณฑ์ที่กำหนด หากลงทะเบียนและได้รับสิทธิ์ จะต้องใช้สิทธิ์ผ่านบัตรประจำตัวประชาชนแบบสมาร์ทการ์ด ส่วนบัตรสวัสดิการฯ ของผู้มีสิทธิ์ในปัจจุบันสามารถใช้สิทธิ์ได้ถึงก่อนวันที่จะเริ่มใช้บัตรประจำตัวประชาชนในโครงการดังกล่าว ส่วนความคืบหน้าการใช้จ่ายเงินงบประมาณปี 2565 วงเงิน 3.1 ล้านล้านบาท ซึ่งจะต้องเบิกจ่ายให้แล้วเสร็จภายในเดือนกันยายนนี้ ไม่น้อยกว่า 93% ได้เร่งรัดให้งบประจำเบิกจ่ายได้ไม่น้อยกว่า 98% และงบลงทุนไม่น้อยกว่า 75% ล่าสุดเบิกจ่ายได้เกินเป้าหมายแล้ว ส่วนไตรมาสที่ 4 ช่วงสุดท้าย จะประสานกับหน่วยงานที่เกี่ยวข้องกับเม็ดเงินลงทุน หากยังต่ำกว่าเป้าจะเร่งให้เกิดการก่อหนี้เพื่อเบิกจ่ายให้ทันเดือนหน้านี้